Bertelsmann
Store norske leksikon,Samfunn,Medier,Mediekonsern
Bertelsmann AG i Gütersloh i Nordrhein-Westfalen er et tysk mediekonsern som ble grunnlagt i 1835 av Carl Bertelsmann. Det er et av verdens største medieselskaper med aktivitet i rundt 50 land innen forlagsvirksomhet, musikk, kringkasting, grafisk industri, bok- og plateklubber og ukeblader.
Opprinnelig var selskapet familieeid. I 1971 ble det omdannet til aksjeselskap, men kontrolleres fremdeles av Bertelsmann- og Mohn-familien. Historikk Boktrykker Carl Bertelsmann (1791–1850) grunnla i 1835 C. Bertelsmann Verlag med hovedvirksomhet innen religiøse utgivelser, men også aviser, fagbøker og annen litteratur. Fra 1920-årene, da selskapet ble ledet av Heinrich Mohn (hans far var svigersønn i Bertelsmann-familien), begynte forlaget også med utgivelser av underholdningslitteratur og vokste raskt. Under andre verdenskrig produserte det bøker og propaganda for tyske soldater, men ble stengt av myndighetene i 1944.Etter krigen ekspanderte selskapet videre og startet bokklubber, utgav ordbøker og grunnla plateselskapet Ariola i 1950-årene. Senere kjøpte Bertelsmann det tyske filmselskapet UFA (1964) og ble majoritetseier av Grüner + Jahr som utgir ukeblad og aviser, blant annet Stern, de amerikanske forlagene Bantam Books, Doubleday Publishing og Random House, samt plateselskapet RCA Records.I 1997 fusjonerte selskapets fjernsynsvirksomhet med CLT (Compagnie Luxembourgeoise de Télédiffusion) til CLT-Ufa, senere sammenslått med tilsvarende virksomhet i britiske Pearson til radio- og TV-selskapet RTL.Forlagets musikkvirksomhet er samlet i Bertelsmann Music Group (BMG) med merker som Arista, RCA, J Records, Jive og Windham Hill. Det opererer også i Norge. BMG ble sammenslått med Sony Music til Sony BMG i 2004, og ble dermed verdens nest største musikkselskap. Arvato er Bertelmanns virksomhet innen mediatjenester, blant annet grafisk industri.I 2013 ble Bertelsmann en gigant innen forlagsbransjen, gjennom etableringen av Penguin Random House som har hovedsete i New York. Sammen med det britiskeide Penguin Group dannet Bertelmannselskapet Random House dermed verdens største bokforlag, der Bertelmann eier 75 prosent av aksjene. Les mer i Store norske leksikon massemedier